সমভাবনা সোসাইটি

সমভাবনা সোসাইটি হলো আইএসও ৯০০১:২০০৮ প্রত্যয়িত ভারতের একটি অলাভজনক সংগঠন, যা মূলত সমাজে শিশু সুরক্ষা, লিঙ্গ, যৌনতা এবং মানবাধিকারের সেবা প্রদান করে। এই অলাভজনক সংস্থাটি ভারতে ভালো কৃতিত্বধারী অলাভজনক সংস্থাগুলোর চিত্রায়ন এবং সিএসআর প্রকল্প বাস্তবায়নে সক্রিয়ভাবে জড়িত।

ইতিহাস 
সমভাবনা ১৯৯৯ সালে অনানুষ্ঠানিকভাবে তাদের যাত্রা শুরু করে এবং পরে ২০০০ সালে নিবন্ধিত হয়। যখন এই সংস্থাটি যাত্রা শুরু করে তখন এর লক্ষ্য ছিল সুবিধাবঞ্চিত ও দরিদ্র পুরুষ যৌনকর্মী, অঙ্গমর্দক এবং পুরুষের সাথে যৌন সম্পর্ক স্থাপনকারী পুরুষদের ক্ষমতায়ন করা, যৌন সংক্রামক রোগ, এইচআইভি/এইডস সম্পর্কিত বিভিন্ন সচেতনতামূলক কর্মসূচির মাধ্যমে মানুষের আচরণ পরিবর্তন করা। বছরের পর বছর ধরে সংস্থাটি বিভিন্ন প্রকল্পের উপকারকারীদের জন্য একটি মর্যাদাপূর্ণ জীবনযাপন অর্জনের উপর দৃষ্টি নিবদ্ধ করে বিভিন্ন কারণে সহায়তা করার জন্য প্রসারিত হয়েছে।

২০১২ সালে লন্ডনে আলোকচিত্র সাংবাদিক চার্লস ফক্স কর্তৃক সমভাবনা দ্বারা সহায়তাপ্রাপ্ত পুরুষ অঙ্গমর্দককারীদের একটি আলোকচিত্র প্রদর্শনী অনুষ্ঠিত হয়। সমভাবনা চরম দারিদ্র্যের কারণে যৌন ব্যবসায় আটকে যাওয়া প্রায় ১৬০ জন পুরুষ অঙ্গমর্দককে প্লাম্বিং ও বৈদ্যুতিক কাজ ইত্যাদির মতো অন্যান্য কাজ খুঁজে পেতে সাহায্য করেছিল।

প্রকল্প 
সমভাবনার কিছু প্রধান প্রকল্প হলো স্মাইল, এইচএআই এবং প্রিজম।

২০১০ সালে পুনের আইএলএস ল কলেজ সমভাবনা সোসাইটির সাথে হাত মিলিয়ে সমকামী, ট্রান্সজেন্ডার, যৌনকর্মী এবং সারোগেট মায়েদের অধিকার নিয়ে একটি কোর্স শুরু করে।

লাভ১৪৬ নামক নিপীড়িত শিশুদের জন্য কাজ করা একটি সংগঠনের সহায়তায় সমভাবনা পুরুষ পতিতাদের বৃত্তিমূলক প্রশিক্ষণও প্রদান করে।

ব্যবসায়ের সামাজিক দায়বদ্ধতা (সিএসআর) 
ব্যবসায়িক প্রতিষ্ঠানগুলো তাদের সিএসআর প্রকল্পের মাধ্যমে বিভিন্ন কারণে সহায়তা করার জন্য সমভাবনার সাথে অংশীদারিত্ব করে।

'কুপ্পা দিল সে' হলো জাতীয় প্রতিবন্ধী ব্যক্তি নীতির সাথে সামঞ্জস্যপূর্ণ একটি প্রকল্প, যা নারী, শিশু, বয়স্ক ও প্রতিবন্ধীদের জন্য শিক্ষা এবং কর্মসংস্থান বৃদ্ধির সুযোগ তৈরির লক্ষ্যে কাজ করে। এই প্রকল্পের অংশীদার ব্যবসায়ীরা সিএসআরের আওতায় জীবিকা বৃদ্ধির উদ্যোগের অংশ হিসেবে বধির ও বোবা চা বিক্রেতাদের নিয়োগ করে।

স্মাইল (স্টুডেন্টস মাস্টারিং ইমপর্ট্যান্ট লাইফ স্কিলস এডুকেশন) প্রকল্প হলো এমন একটি প্রকল্প, যা প্রথম শ্রেণী থেকে দশম শ্রেণী পর্যন্ত বিশেষ চাহিদাসম্পন্ন শিক্ষার্থীদের শিশু সুরক্ষা, লিঙ্গ সমতা, দায়িত্বশীল আচরণ, আর্থিক অন্তর্ভুক্তি ও শারীরবিদ্যার বিষয়ে শিক্ষা প্রদান করে এবং নিরাপদ যৌনতা, যৌন সংক্রামক রোগ ও এইচআইভি/এইডসের উপর অতিরিক্ত পাঠ প্রদান করে। নবম ও দশম শ্রেণীর জন্য শারীরবিদ্যার পাঠ নেওয়া হয়।

হেলদি অ্যাডোলেসেন্ট ইনিশিয়েটিভ (এইচএআই) প্রকল্প কিশোর-কিশোরী এবং শিক্ষকদের নিয়মিত স্বাস্থ্য পরীক্ষা ও পুষ্টি পরামর্শ প্রদানে সহায়তা করে।

ডিজনি ভারত তাদের স্বেচ্ছাসেবক প্রকল্প কর্মসূচির জন্য ওয়াদিয়া শিশু হাসপাতালের শিশু ওয়ার্ডগুলোতে রঙ করার জন্য সমভাবনার সাথে হাত মেলায়।

সিএসআর সংক্রান্ত বিশ্বব্যাপী সম্মেলন 
সংস্থাটি ব্যবসায়ের সামাজিক দায়বদ্ধতার উপর একটি বিশ্বব্যাপী সম্মেলন আয়োজন করে, যেখানে বিশিষ্ট ব্যক্তিদের সাম্প্রদায়িক কল্যাণমূলক বিষয়গুলোতে ব্যবসায়িক এবং সরকারী হস্তক্ষেপ নিয়ে আলোচনা করার জন্য আমন্ত্রণ জানানো হয়।

স্বীকৃতি 
সমভাবনা সোসাইটির একাধিক স্বীকৃতি রয়েছে। যার মধ্যে রয়েছে আইএসও ৯০০১:২০০৮, সিএএফ আমেরিকা এবং সিএসআর-টিআইএসএস সার্টিফাইড সংস্থার জন্য জাতীয় হাব।

অংশীদার 
এলজিবিটিকিউ এবং মানবাধিকারের মুক্তির লক্ষ্যে সমর্থন জানাতে আন্তর্জাতিক সংস্থা হিভোস সমভাবনার সাথে অংশীদারিত্ব করেছে।

তথ্যসূত্র 

মুম্বই ভিত্তিক সংগঠন
২০০০-এ প্রতিষ্ঠিত সংগঠন